Nog R1 miljard benodig vir staatskapers se vervolgingDie Nasionale Vervolgingsgesag (NVG) se kantoor in Pretoria. (Foto: Google Maps) Terwyl die plundering van die staatskas Suid-Afrika reeds miljarde rande gekos het, benodig die Nasionale Vervolgingsgesag (NVG) bykomende finansiering van tussen R750 miljoen en R1 miljard om vermeende oortreders suksesvol te vervolg. Die NVG het vandeesweek aan die parlementêre portefeuljekomitee oor justisie en korrektiewe dienste gesê die bykomende finansiering sal hoofsaaklik gebruik word om die NVG se kapasiteit te versterk, die instelling te moderniseer, die ondersoekdirektoraat (OD) te verbeter asook om spesialiseenhede en die kantoor vir getuiebeskerming ŉ hupstoot te gee. Onder die leiding van die OD is 82 ondersoeke reeds van stapel gestuur en 20 sake – waarby 65 beskuldigdes betrokke is – is reeds op die hofrol geplaas. Die ondersoekdirektoraat het nog nege korrupsiesake geprioritiseer wat na verwagting binne die volgende ses maande op die hofrol geplaas behoort te word. Overall budget growth per economic classification: MTEF period#NPAportfoliocommitteebriefing pic.twitter.com/P5F4VBnDMJ — NPASouthAfrica (@NPA_Prosecutes) May 10, 2022 Die NVG het LP’s ook die versekering gegee dat hy slim maniere gaan vind om die private sektor by ondersoeke te betrek, terwyl hy steeds oor sy onafhanklikheid waak en aan tersaaklike wetgewing voldoen. Bulelani Magwanishe, komiteevoorsitter, sê hoewel die NVG sowel as die kantoor van die openbare beskermer reeds heelwat vooruitgang gemaak het, daar steeds ruimte vir verbetering is. Magwanishe sê hoewel dit belangrik is dat die begrotings van departemente, instellings en veral hoofstuk 9-instellings nie besnoei word nie, innoverende maniere en samewerkingsooreenkomste steeds gevind moet word om die rande te laat rek.